NDBV verwelkom verbod op eet van honde en katteArgieffoto Taiwan het ŉ verbod geplaas op die eet van honde en katte, hoewel dit steeds algemeen in ander Oosterse lande is. Die Nasionale Dierebeskermingsvereniging (NDBV) het die stap geloof en die hoop uitgespreek dat lande waar dit steeds voorkom Taiwan se voorbeeld sal volg. Taiwan se Wet op Dierebeskerming is intussen reeds gewysig en hiervolgens kan oortreders met tot NT$250 000 (R108 294) beboet word. Die wysigings aan die wetgewing behels ook swaarder strawwe vir dade wat verband hou met wreedheid teenoor diere en die bekendmaking van oortreders se name en foto’s. Honde en katte word steeds in China, Suid-Korea, Laos, Viëtnam, Kambodja, Thailand, die Filippyne, Noord-Indië en selfs in afgeleë gebiede in Afrika en Switserland geslag en die vleis geëet. Die NDBV meen die publiek se verontwaardiging en veroordeling van die daad het daartoe gelei dat die welsyn van diere in Taiwan oor die algemeen verbeter het. In 2016 het internasionale diereregte-aktiviste ŉ petisie begin teen China se Yulin-fees en meer as 11 miljoen handtekeninge is ingesamel, het The Washington Post berig. Volgens berigte word tot 10 miljoen honde jaarliks by dié fees geslag en geëet. Meer as 30 miljoen honde word jaarliks wêreldwyd geslag en geëet, asook nagenoeg 4 miljoen katte jaarliks in China.